b'\n_START_ARTICLE_\nSalemin noitaoikeudenk\xc3\xa4ynnit\n_START_SECTION_\nOikeudenk\xc3\xa4yntien l\xc3\xa4ht\xc3\xb6kohta\n_START_PARAGRAPH_\nVuonna 1692 Salemin kyl\xc3\xa4ss\xc3\xa4 pastori Samuel Parrisin yhdeks\xc3\xa4nvuotias tyt\xc3\xa4r Betty Parris ja t\xc3\xa4m\xc3\xa4n 11-vuotias serkku Abigail Williams kokivat jotain, jonka tehon v\xc3\xa4itettiin ylitt\xc3\xa4v\xc3\xa4n epilepsiakohtauksen tai mink\xc3\xa4\xc3\xa4n luonnollisen taudin. John Hale kuvaa 1702 ilmestyneess\xc3\xa4 kirjassaan A Modest Enquiry into the Nature of Witchcraft, ett\xc3\xa4 tyt\xc3\xb6t huusivat, heitteliv\xc3\xa4t tavaroita, p\xc3\xa4\xc3\xa4stiv\xc3\xa4t kummallisia \xc3\xa4\xc3\xa4ni\xc3\xa4 ja kiemurtelivat huonekalujen alla. He sanoivat, ett\xc3\xa4 oli kuin heit\xc3\xa4 olisi pistelty neuloilla ja leikattu veitsill\xc3\xa4. L\xc3\xa4\xc3\xa4k\xc3\xa4ri, oletettavasti William Griggs, ei osannut selitt\xc3\xa4\xc3\xa4 mit\xc3\xa4 tapahtui, joten h\xc3\xa4n oletti, ett\xc3\xa4 tyt\xc3\xb6t oli noiduttu. On todenn\xc3\xa4k\xc3\xb6ist\xc3\xa4, ett\xc3\xa4 l\xc3\xa4\xc3\xa4k\xc3\xa4ri on saanut diagnoosinsa Cotton Matherin vuonna 1689 ilmestyneest\xc3\xa4 kirjasta Memorable Providences Relating to Witchcrafts and Possessions, jossa kuvataan bostonilaisten lasten kummallista k\xc3\xa4yt\xc3\xb6st\xc3\xa4 ja jossa osoitettiin oireiden syyksi irlantilaisen pesij\xc3\xa4tt\xc3\xa4ren Mary Gloverin noituus. My\xc3\xb6s muut Salemin kyl\xc3\xa4l\xc3\xa4iset alkoivat saada samoja oireita. Koska paikallisyhteis\xc3\xb6 oli tuolloin intiaanien uhan alaisena ja ilman muodollista siirtomaahallintoa, noitasyyt\xc3\xb6kset levisiv\xc3\xa4t muutamassa kuukaudessa l\xc3\xa4hisiirtokuntiin.\n_START_SECTION_\nTuomitsemisen vaiheet\n_START_PARAGRAPH_\nP\xc3\xa4\xc3\xa4todiste, jolla syytettiin syytettyj\xc3\xa4 nimenomaan noituudesta oli ns. "spectral evidence," jolla tarkoitettiin todistetta siit\xc3\xa4, ett\xc3\xa4 noidutut n\xc3\xa4kiv\xc3\xa4t hahmon henkil\xc3\xb6st\xc3\xa4, joka noitui heid\xc3\xa4t. Teologinen perustelu asialle oli, ett\xc3\xa4 noita noituessaan antoi Saatanalle luvan k\xc3\xa4ytt\xc3\xa4\xc3\xa4 noidan hahmoa. Puolustus vetosi siihen, ett\xc3\xa4 Saatana kykeni ottamaan mink\xc3\xa4 hahmon tahansa. Lopullinen tulkinta oli, ett\xc3\xa4 Saatana tarvitsi hahmon ottamiseen luvan, jolloin noidutun syyt\xc3\xb6s on ratkaiseva._NEWLINE_T\xc3\xa4m\xc3\xa4n vuoksi oikeudenk\xc3\xa4ynniss\xc3\xa4 toimittiin siten, ett\xc3\xa4 jos joku v\xc3\xa4itti, ett\xc3\xa4 menetys, sairaus tai kuolema oli noituuden syyt\xc3\xa4, tuli syytt\xc3\xa4\xc3\xa4 sit\xc3\xa4, jonka katsoi olevan syyllinen t\xc3\xa4h\xc3\xa4n. Jos syyte katsottiin luotettavaksi, katsottiin se syyksi vangita ep\xc3\xa4ilty ja tuoda t\xc3\xa4m\xc3\xa4 julkisen tutkimuksen alle kuulusteluihin, joiden tarkoitus oli saada tunnustus. Jos tultiin siihen tulokseen, ett\xc3\xa4 syyte oli perusteltu, syytetty otettiin mukaan korkeimpaan oikeudenk\xc3\xa4yntiin. Seuraavaksi korkeimpaan oikeuteen kutsuttiin todistajia juryn eteen.\n_START_SECTION_\nSelitykset noituudelle\n_START_PARAGRAPH_\n1976 Linda Caporael julkisti artikkelin, jossa esitettiin, ett\xc3\xa4 hallusinaatiot ja muut oireet johtuisivat ergotismista eli torajyvien aikaansaamasta myrkytyksest\xc3\xa4. Kirjassaan A Fever in Salem Laurie Winn Carlson tarjosi toista vaihtoehtoteoriaa, lintujen ja el\xc3\xa4inten mukana levinnytt\xc3\xa4 von Economon tautia eli unitautia encephalitis lethargica (eri tauti kuin tsetse-k\xc3\xa4rp\xc3\xa4sten levitt\xc3\xa4m\xc3\xa4 afrikkalainen trypanosomiaasi). On my\xc3\xb6s esitetty, ett\xc3\xa4 oireet voisivat johtua Huntingtonin taudista, joka on alueen ihmisill\xc3\xa4 melko yleinen._NEWLINE_Toiset historioitsijat kuten Mary Beth Norton, Bernard Rosenthal ja Marilynne K. Roach eiv\xc3\xa4t anna n\xc3\xa4ille selityksille vakavaa painoarvoa.\n_START_SECTION_\nKirjallinen kommentointi ja dramatisoinnit\n_START_PARAGRAPH_\nTapauksesta on kirjoitettu paljon; vuonna 1954 kirjailija Arthur Miller julkaisi Salemin noitaoikeudenk\xc3\xa4ynneist\xc3\xa4 niit\xc3\xa4 oikeilla nimill\xc3\xa4 ja tapahtumapaikoilla k\xc3\xa4sittelev\xc3\xa4n n\xc3\xa4ytelm\xc3\xa4n The Crucible, josta sittemmin vuonna 1959 tehtiin Suomessa radiodramatisointi nimell\xc3\xa4 Tulikoe. N\xc3\xa4ytelm\xc3\xa4 filmattiin yll\xc3\xa4tt\xc3\xa4en vasta vuonna 1996; ilmeisesti sit\xc3\xa4 pidettiin siihen asti liian arkaluontoisena kuvattavaksi._NEWLINE_Robin Cook k\xc3\xa4ytti Salemin tapausta romaaninsa "Pahuuden paluu" (1994) taustatarinassa._NEWLINE_BlankMediaGames teki Salemiin tapauksesta pelin "Town of Salem" vuonna 2014'